Valmistunut kortteli antaa uskoa yrityksille Tuulensuussa – hyöty tulee vasta, kun koko Hämeenkatu on valmis: ”Kaikki uskomme, että joskus se vielä valmistuu”

Hämeenkadun Tuulensuun kortteli valmistui kesäkuun lopussa. Alueen yrittäjät kertovat Aamulehdelle uskovansa parempien aikojen tulevan alueen liiketoiminnalle. Valmistunut kadun osuus antaa uskoa tulevaan, sanoo Hildenin toimitusjohtaja Erika Hilden . Myymälässä valmis kadunpätkä vaikuttaa positiivisesti tunnelmaan, kun työmaa ja meteli eivät ole enää lähellä. Myös asiakkaille korttelin valmistuminen on iloksi. – Vuosi sitten tuli huomattavasti enemmän voivottelevia ja kielteisiä kommentteja ihmisiltä. Nyt yleinen mielipide on, että kaikki uskomme, että joskus se vielä valmistuu, Hilden kertoo. Ballerina ja Liikunta -liikkeen toimitusjohtaja Jenni Koskela pitää korttelin valmistumista merkittävänä. Syksyllä on edessä liikkeelle tärkeä kausi, kun harrastukset alkavat, joten valmistumisen aika on sopiva. Hän odottaa myös koko ratikkareitin valmistumista. – Meidän liikkeen eteen tulee ratikkapysäkki. Mikä olisi sen oivallisempi paikka olla, kuin pysäkin kohdalla, Koskela sanoo. Bar Bertelin toimitusjohtaja Iiro Salmi kertoo lopputuloksen näyttävän hyvältä. – Ensimmäisen kerran kun näin sen valmiina, ajattelin, että jos tuossa vielä kaksi vuotta jaksaa sinnitellä, se voi vielä palkita. Enemmän ohikulkijoita ja satunnaisia kävijöitä Koskela kertoo huomanneensa, että valmistunut kadunpätkä on vetänyt paikalle enemmän ihmisiä. Ihmisiä kiinnostaa tulla katsomaan, miltä katu näyttää valmiina, Koskela sanoo. – Uskon, että meille tulee enemmän ei-vakioasiakkaita sisään, koska siinä pystyy kävelemään ikkunan vierestä. Tampereen konttorin POP-pankin pankinjohtaja Maarit Vähäsaari kertoo, että heillä kesä- ja heinäkuu ovat olleet vilkkaita, mutta syynä sille voi olla myös oma toiminta. Tuulensuun valmistumisella on heille iso merkitys. – Ei varmasti tule enää sitä palautetta, että teille on vaikea tulla, kun ei tiedä mistä päin tulisi sisään. Katu on todella siisti ja kaunis, Vähäsaari sanoo. Etelän Kebabin toimitusjohtaja Murad Helmi kertoo, että ihmisiä on ollut enemmän kesä- ja heinäkuussa kuin viime vuonna. – Tulevat vuodet ovat parempia, kun seuraava kortteli valmistuu, Helmi sanoo. Vaikka kadunpätkä on valmis, se ei silti helpota kaikkien asiakkaiden kulkua. Ballerina ja Liikunta -liikkeen Koskela kertoo, että autolla tulevien asiakkaiden saapuminen kaupunkiin on edelleen hankalaa, mutta pyörällä ja jalan kulkevalle liikkuminen on helpottunut. Eheää odotellaan Kadunpätkän valmistuminen lisää kaupunkitilan viihtyvyyttä ja turvallisuutta, mikä on omiaan tuoman ihmisiä takaisin katukuvaan ja liikenteeseen, sanoo Tampereen kaupungin apulaispormestari Anna-Kaisa Heinämäki (vihr.). – Se heijastelee todennäköisesti kivijalkaliikkeiden asemaan, Heinämäki kertoo. Tilanne ei silti ole tällä hetkellä ideaali, sanoo Heinämäki. Muuta keskustaa rakennetaan yhä. – Meillä on vasta sitten keskustassa kävelylle, pyöräilylle ja asioinnille erinomaiset olosuhteet, kun meillä on eheät kulkukäytävät alusta loppuun. Bar Bertelin Salmi on samoilla linjoilla. – Merkittävyys tulee esille vasta sitten, kun koko Hämeenkatu on valmis. Se näkyy väistämättä, kun seuraavassa korttelissa liikenne on rajoitettua ja ohjattua. Vielä ei ole luontevaa asiakasvirtaa, joka kulkisi länsipuolelta itäpuolelle, Heinämäki kertoo. Läntisen keskustan kehittäminen on työn alla esimerkiksi Pyynikintorin asemakaavatyön valmistumisessa ja Särkänniemen kehittämisessä. – Näitä kokonaisuuksia kun saadaan eteenpäin, niin asumista ja asiointia tulee enemmän luontevasti myös länsipuolelle, mikä on omiaan tukemaan paikallista yrittäjyyttä, Heinämäki sanoo. "Mietimme, jäämmekö tähän vai emme” Hilden, Ballerina ja Liikunta, POP-pankki, Bar Bertel ja Etelän Kebab ovat kaikki remontista huolimatta jääneet Hämeenkadulle. Toimitusjohtaja Hilden kertoo, että vaikka remontti on heikentänyt liiketoimintaa, perheyrityksessä katsotaan pidemmälle kuin puolen vuoden päähän. – Meillä on tässä hyvät toimitilat ja uskomme, että kun katuremontti on valmis, niin tämä on tosi hyvä liikepaikka, Hilden kertoo. Toimitusjohtaja Koskela kertoo, että heillä remontti vaikutti niin, että maakunnista saapuvat kesäasiakkaat jättivät remontin alkuun kokonaan käymättä. Lisäksi ohikulkevat asiakkaat jäivät pois, mutta tänä kesänä ihmisiä on jälleen alkanut tulla ohikulkumatkalla sisään. – Alussa mietimme, että jäämmekö tähän vai emme. Kun katselin kaupunkia, mielestäni kaikki muutkin olivat samanlaisessa ahdingossa ja sen takia jäimme tuohon. Siinä olemme kauan olleet ja sille puolen kaupunkia on paljon tanssikouluja. POP-pankki kertoo, että heiltäkin väheni poikkeajia ja asiakkailta tuli palautetta, olisiko mahdollista hoitaa asioita muuten kuin liikkeeseen tulemalla. – Lattialiikehdintä ei ole meille niin kohtalokasta ja paljon asioidaan verkon kautta, Vähäsaari kertoo. Kokonaisuudessaan ratikkareitti valmistuu elokuussa 2020. – Siitä tulee kansainvälisen suurkaupungin pääkatu, sitten kun se on valmis. Onneksi se suunniteltiin hienoksi ja toteutettiin kunnianhimoisesti. Saa tamperelaisena olla ylpeä, Hilden sanoo.